Conferència i concert del prestigiós professor Raymond Calcraft sobre Joaquín Rodrigo aquest dijous
11 d’abril 2016

![Imagen 1](/media/ggzjms3a/rodrigo.jpg)

La conferència “L'enginyós gentilhome Joaquín Rodrigo”, impartida pel professor Raymond Calcraft, s'impartirà aquest dijous, 14 d'abril, a les 19 hores, en l'Auditori Joaquín Rodrigo de Sagunt. Posteriorment, hi haurà un concert que comptarà amb el propi Calcraft, al piano, i la solista Anabel García, al violí. Es tracta d'una iniciativa organitzada per la delegació de Cultura de l'Ajuntament de Sagunt, en col·laboració amb la Generalitat Valenciana i la Diputació de València. 

En aquest sentit, el delegat de Cultura, José Manuel Tarazona, ha assenyalat: **“És un honor que Raymond Calcraft, que ha treballat la vida i obra del mestre Rodrigo i és el cronista oficial de la Fundació Joaquín Rodrigo, vinga a impartir una conferència i un concert a Sagunt. En aquests moments, viu a Estats Units i vindrà per a fer dues conferències, una a Madrid i una altra a Sagunt, per ser el poble natal del mestre Rodrigo. Calcraft compta amb un amplíssim currículum com a músic, professor i investigador. Per part de l'Ajuntament de Sagunt estem orgullosos que vinga a la ciutat i, com a continuació del 757é aniversari, volem desenvolupar més activitats per a difondre la figura i l'obra del mestre Rodrigo i com a reconeixement a la seua persona. És una oportunitat única i convidem a tots els veïns a assistir. A més, agraïsc la implicació de David Gómez Ramírez i de la Lira Saguntina, perquè també gràcies a les seues gestions ha pogut venir”.** 

**Programa:**

_Cançoneta_

‘Madrigal’ _(Dos piezas caballerescas)_

 _Zarabanda lejana_

_Pastorcito santo_ (Lope de Vega)

_Cántico de la esposa_ (San Juan de la Cruz)

_Coplas del pastor enamorado_ (Lope de Vega)

_Plegaria de la Infanta de Castilla_

_Concierto madrigal_

‘O felici occhi miei’

‘Arieta’

‘Fandango’

‘Caccia a la española’

_El hijo fingido_ (Lope de Vega)

‘Romanza de Ángela’

‘¿Dónde vas tú, el caballero?’

Finale

_Música para un códice salmantino_

_Ausencias de Dulcinea_ (Miguel de Cervantes)

Ralph Vaughan Williams

_Serenade to Music_ (William Shakespeare)

_Zarabanda de amor_ (Pavana Real)

_Andante cantabile_

(Set cançons valencianes)

**Currículum Raymond Calcraft**

Raymond Calcraft va nàixer a Londres i s’educà a les universitats de Sant Andreu a Escòcia i de Salamanca a Espanya. Ha sigut director d’Estudis Hispànics en tres universitats angleses –Portsmouth, Warwick i Exeter–, on ha ensenyat i publicat sobre literatura, pintura i música espanyoles.

Ha seguit també una carrera com a músic i ha dirigit cors i orquestres al seu propi país i a l’estranger. Ha realitzat cinc gires a Espanya, on ha fet recitals i concerts en unes quantes catedrals, a l’Auditorio Nacional de Madrid i al Palau de la Música de Barcelona. Director del Festival Rodrigo a Londres el 1986, va dirigir les estrenes a la Gran Bretanya d’obres com el _Concierto heróico_, _Música para un jardín_, música del ballet _Pavana real_ i el _Concierto para una fiesta_. També va dirigir l’estrena mundial de l’última obra major del compositor, el _Cántico de San Francisco de Asís_, de 1982, que el mestre li dedicà després. Raymond Calcraft ha participat en dues pel·lícules sobre Joaquín Rodrigo, i fou un dels primers destinataris de la Medalla Schott pels seus ser­vicis a la música del compositor.

Raymond Calcraft és autor del primer _Catálogo completo_ de la música de Rodrigo, la primera edició del qual va veure la llum a Madrid el 1990. Ha pronunciat conferèn­cies a la Sorbona, a la Universitat de París, a les universitats de Madrid, Santander i València, al Museu Sorolla, a la Real Academia de Bellas Artes de Madrid, a l’Instituto Cervantes de Londres, i en nombroses universitats britàniques. Entre les seues publi­cacions es troben _The Sonnets of Luis de Góngora_, una edició d’_El viage de Hierusa­lem_ (1592) de Francisco Guerrero, i _Joaquín Rodrigo Voice & Vision_, que acaba de publicar-se. Ha escrit articles sobre Garcilaso de la Vega, Cervantes, Góngora, Joaquín Sorolla, Manuel de Falla, Ralph Vaughan Williams i el director de cine canadenc Larry Weinstein, i també entrades sobre Joaquín Rodrigo per al _New Grove Dictionary of Music and Musicians_ i per al _Diccionario de música española e hispanoamericana_, a més de prefacis a diverses obres de Rodrigo publicades per Ediciones Joaquín Rodrigo i Schott Musik.

Les gravacions dirigides per Raymond Calcraft inclouen la _Missa in Festo Beatae MariaeVirginis_ del mestre renaixentista Sebastián de Vivanco (encàrrec de la Universi­tat de Salamanca), la _Missa en sol menor_ de Ralph Vaughan Williams i el CD _Cántico_, amb la Royal Philharmonic Orchestra, que conté quatre de les obres vocals majors de Joaquín Rodrigo.

*   [](http://www.facebook.com/sharer.php?u=https://aytosagunto.es/va/actualitat/conferencia-i-concert-del-prestigios-professor-raymond-calcraft-sobre-joaquin-rodrigo-aquest-dijous/ "Facebook")
*   [](http://twitter.com/share?url=https://aytosagunto.es/va/actualitat/conferencia-i-concert-del-prestigios-professor-raymond-calcraft-sobre-joaquin-rodrigo-aquest-dijous/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/conferencia-i-concert-del-prestigios-professor-raymond-calcraft-sobre-joaquin-rodrigo-aquest-dijous/ "Linked In")
*   [](mailto:?body=https://aytosagunto.es/va/actualitat/conferencia-i-concert-del-prestigios-professor-raymond-calcraft-sobre-joaquin-rodrigo-aquest-dijous/)